
Общ коментар:
В изпълнение на инициативата за систематизиране на усилията за подобряване на регулаторната политика на Република България и с цел преодоляване на честите промени в законодателството е необходимо нормативните промени, попадащи в обхвата на съответния нормативен акт, да се реализират в един общ такъв. В тази връзка, обръщаме внимание, че промени в Правилника за прилагане на Закона за отбраната и въоръжените сили на Република България, приет с Постановление № 46 на Министерския съвет от 2010 г. са били направени с Постановление № 130 от 1 септември 2023 г. (обн. ДВ бр. 76 от 2023 г.), включително и такива, свързани с обучението на военнослужещи в чужбина от професионално направление „Военно дело“.
Предвид гореизложеното, смятаме, че честата промяна в нормативните актове е сериозен проблем, пред който са изправени освен преките адресати на нормите и на органите по правоприлагането от изпълнителната власт, така и други релевантни държавни органи и граждани.
Относно раздел 3 „Заинтересовани страни“:
Заинтересованите, засегнатите страни и структурите с ангажименти и участие в процесите трябва да се идентифицират и да се посочи брой (в групите/подгрупите), където това е възможно. В раздел 7 е посочено, че проектът на нормативен акт ще бъде публикуван за 14 дни на Портала за обществени консултации и на интернет страницата на Министерството на отбраната и като мотиви е представена информация, че ще се обявяват неусвоените места със заповед на министъра на отбраната и ще се допускат до конкурсните изпити „офицерите, отговарящи на условията за обучение в чужбина“. Препоръчваме чрез наличието на критерии, които следва да се покрият, за да бъдат допуснати кандидатите до условията за обучение в чужбина, да се определят съответните подгрупи, освен идентифицирани основни групи в представената оценка. По този начин ще се постигне по-добра разбираемост за крайните адресати предвид съкратеният срок за провеждане на обществената консултация. 
Непосочването на броя на заинтересованите и засегнати страни не позволява да бъде направена преценка за мащаба на въздействието на предлаганите варианти на действие и в крайна сметка на самия нормативен акт. 
Относно раздел 4 „Варианти на действие. Анализи на въздействията“:
При представянето и разработването на вариантите в този раздел по всеки проблем препоръчваме да се използват насоките от Ръководството за извършване на предварителна оценка на въздействието. Напомняме, че представянето на всеки вариант по всеки проблем следва да включва информация и описание на всички действия и мерки, а не само на конкретните нормативни промени, които се предвиждат за реализиране на всеки от вариантите. В представената оценка е написано, че „при този вариант с акта на Министерския съвет се правят изменения и допълнения на ППЗОВСРБ, с което се реализират направеното предложение в чл. 111“, но не става ясно какво представлява самата нормативна промяна, каква е оценката на предложението спрямо задължителните въздействия, изразена с анализ на съответните данни, които са провокирали нуждата от нормативна намеса. Препоръчваме да се представи кратко описание за нормативната промяна и ползите от нейното осъществяване. 
Относно раздел 11 „Информационни източници“ :
Предлагаме в раздела да бъдат посочени чрез заглавие и електронни връзки всички относими: нормативни актове, аналитични документи, източници на статистически данни. В този раздел предлагаме за посочените източници на информация, които са достъпни в интернет, да се включат хиперлинкове.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

„МОДЕРНИЗАЦИЯ НА АДМИНИСТРАЦИЯТА“:

